b'\n_START_ARTICLE_\nArsenal F.C.\n_START_SECTION_\nPovijest\n_START_PARAGRAPH_\nArsenal je osnovan kao Dial Square, 1886. godine od strane radnika tvornice oru\xc5\xbeja Royal Arsenal u Woolwichu, no klubu je ubrzo nakon osnutka ime promjenjeno u Royal Arsenal. Sam klub ponovno je preimenovan u Woolwich Arsenal nakon ulaska u profesionalne vode 1891. godine. Klub se pridru\xc5\xbeio Football Leagueu 1893. godine. Zapo\xc4\x8deli su u drugoj ligi, a promociju u prvu ligu zaslu\xc5\xbeili su 1904. Me\xc4\x91utim, klupska geografska izolacija od ostalih klubova uzrokovala je nisku posje\xc4\x87enost utakmica te je Arsenal zapao u financijsku krizu. 1913. godine, uskoro nakon propadanja u drugu ligu, klub se preselio na novi stadion, Highbury, u sjevernom Londonu. Idu\xc4\x87e godine izbacili su Woolwich iz imena. Arsenal je zavr\xc5\xa1io samo na 5. mjestu godine 1919., no bez obzira na to bili su izabrani za promociju u prvu ligu na \xc5\xa1tetu gradskih rivala Tottenham Hotspura. Od tuda potje\xc4\x8de veliko rivalstvo tih dvaju klubova._NEWLINE_1925. godine Arsenal zapo\xc5\xa1ljava visoko rangiranog trenera Herberta Chapmana. Chapman je bio osvojio ligu s Huddersfield Townom 1924. i 1925. i ba\xc5\xa1 je on Arsenalu donio prvo poglavlje uspjeha u povijesti. Njegova revolucionarna taktika i treninzi, zajedno s dovo\xc4\x91enjem zvijezda poput Alexa Jamesa i Cliffa Bastina postavili su temelje za Arsenalovu nogometnu dominaciju u Engleskom nogometu 1930-ih. Izme\xc4\x91u 1930. i 1938. Arsenal je pet puta osvojio prvu ligu, a FA kup dva puta. Na \xc5\xbealost Chapman nije do\xc5\xbeivio da vidi sva svoja dostignu\xc4\x87a jer je umro 1934. godine od upale plu\xc4\x87a. Uz to, Chapman je bio zaslu\xc5\xbean \xc5\xa1to je lokalna \xc5\xbeeljezni\xc4\x8dka stanica nazvana prema Arsenalu. Bila je to prva i jedina stanica koja je nosila ime nekoga nogometnog kluba._NEWLINE_Nakon pauze u Engleskom nogometu, zbog drugog svjetskog rata, Arsenal je osvojio ligu 1948. i 1953., a FA kup 1950. Nakon toga njihova sre\xc4\x87a po\xc4\x8dela je venuti. U nemogu\xc4\x87nosti privla\xc4\x8denja igra\xc4\x8da dovoljno velikog kalibra, Arsenal je proveo ve\xc4\x87inu 1950.-ih i 1960.-ih bez trofeja. \xc4\x8cak ni biv\xc5\xa1i Engleski kapetan Billy Wright nije mogao donijeti klubu uspjeh kao trener._NEWLINE_Arsenalova idu\xc4\x87a uspje\xc5\xa1na era po\xc4\x8dela je iznena\xc4\x91uju\xc4\x87im zapo\xc5\xa1ljavanjem klupskog fizioterapeuta Bertiea Meea za trenera 1966. godine. Nakon \xc5\xa1to su izgubili u dva finala Liga kupa, osvojili su Kup velesajamskih gradova, svoj prvi europski trofej, 1970. godine. Nakon toga do\xc5\xa1ao je i jo\xc5\xa1 ve\xc4\x87i trijumf, prvi puta su osvojili i ligu i FA kup 1971. Me\xc4\x91utim, sljede\xc4\x87e desetlje\xc4\x87e bilo je karakterizirano mnogim bliskim proma\xc5\xa1ajima. Arsenal je zavr\xc5\xa1io kao viceprvak u prvoj lizi 1973., izgubili su u 3 FA kup finala (1972., 1978., i 1980.), a izgubili su i Kup pobjednika kupova 1980. godine u finalu na jedanaesterce. Jedini klupski uspjeh u to vrijeme bilo je osvajanje FA kupa 1979. s kasnim pogotkom za pobjedu od 3-2 nad Manchester Unitedom. Taj se susret u svijetu smatra jednim od klasika._NEWLINE_Povratak biv\xc5\xa1eg igra\xc4\x8da Georgea Grahama u Arsenal, na mjesto trenera 1986. doveo je tre\xc4\x87u eru uspjeha. Arsenal je osvojio Liga kup 1987., u Grahamovoj prvoj sezoni na klupi. Nakon toga usljedilo je osvajanje Lige 1989., koju su osvojili pogotkom u posljednjoj minuti, u posljednjoj utakmici sezone i protiv izravnih konkurenata za titulu Liverpoola. Grahamov Arsenal osvojio je jo\xc5\xa1 jednu titulu prvaka 1991. godine. U toj su sezoni izgubili samo jednu utakmicu. Zatim FA kup i liga kup (tzv. double), 1993. i svoj drugi Euro trofej, Kup pobjednika kupova 1994. Me\xc4\x91utim, Grahamova reputacija bila je jako naru\xc5\xa1ena kada se saznalo da je dobivao poticaje od menad\xc5\xbeera Runea Haugea da kupi neke igra\xc4\x8de. Zbog toga je dobio otkaz 1995. godine. Njegova zamjena, Bruce Rioch, potrajao je samo jednu sezonu, napustio je klub nakon prepirke s upravom oko bud\xc5\xbeeta za transfere._NEWLINE_Za svoje uspjehe u posljednjim godinama 1990.-ih i cijelim 2000.-ih klub duguje Ars\xc3\xa8neu Wengeru koji je u klub do\xc5\xa1ao 1996. Wenger je sa sobom donio nove taktike, novi re\xc5\xbeim treninga i nekoliko stranih igra\xc4\x8da koji su upotpunili postoje\xc4\x87i engleski talent. Arsenal je osvojio jo\xc5\xa1 jedan double 1998. a nakon toga i tre\xc4\x87i 2002. U dodatku, klub je do\xc5\xa1ao do finala kupa UEFA (izgubili su na jedanaesterce od Galatasaraya), osvojili su FA kup 2003. i 2005., a kao \xc5\xa1e\xc4\x87er na kraju osvojili su Premiership 2004 ne izgubiv\xc5\xa1i niti jednu utakmicu. Zbog toga su dobili nadimak The Invincibles (Nepobjedivi), uspjeli su odigrati 49 utakmica bez poraza._NEWLINE_Arsenal je bio pobjednik ili drugi u Premiershipu u osam od deset Wengerovih sezona. Oni su jedna od 4 ekipe koje su osvojile Premiership od njegovog osnutka 1993. godine. (zajedno s Manchester Unitedom, Blackburnom i Chelseaom), me\xc4\x91utim jo\xc5\xa1 nikada nisu uspjeli obraniti naslov. Sve do nedavno, Arsenal nije uspio oti\xc4\x87i dalje od \xc4\x8detvrtfinala u Ligi Prvaka, no u sezoni 2005.-2006. do\xc5\xa1li su do finala, kada ih je porazila Barcelona rezultatom 2:1.\n_START_SECTION_\nGrb\n_START_PARAGRAPH_\nArsenal je tijekom godina promijenio tri grba.\n_START_SECTION_\nArsenalov grb iz 1888.\n_START_PARAGRAPH_\nArsenalov prvi grb imao je tri topa koji stoje uspravno kao dimnjaci, pa su i \xc4\x8desto zamijenjivani s njima. No lavlje glave su dokazale da su to topovi. Tek su 1922. predstavili grb s jednim topom koji je bio okrenut prema istoku. Nadimak Topnici dobili su 1925. nakon \xc5\xa1to su predstavili top okrenut prema zapadu.\n_START_SECTION_\nArsenalov grb od 1949.-2002.\n_START_PARAGRAPH_\nArsenal je 1949. predstavio grb s istim rasporedom topa i natpisom posebnim rukopisom i latinskim motom Victoria Concordia Crescit (pobjeda dolazi od sklada).\n_START_SECTION_\nArsenalov sada\xc5\xa1nji grb\n_START_PARAGRAPH_\nArsenal je 2002. predstavio novi grb jer nije mogao dobiti autorsko pravo za prije\xc5\xa1nje grbove.\n_START_SECTION_\nDresovi\n_START_PARAGRAPH_\nU povijesti su Arsenalovi dresovi uglavnom bili crveni s bijelim rukavima i hla\xc4\x8dama, no to nije uvijek bio slu\xc4\x8daj. Crvena boja bila je dar od Nottingham Foresta za osnivanje 1886. No na prvoj utakmici nije bilo dresova pa su osniva\xc4\x8di pisali pismo i dobili dresove i lopte. Bila je malo tamnije crvene, skoro ljubi\xc4\x8daste s kri\xc4\x8davo crvenim hla\xc4\x8dama. Te boje inspirirale su Spartu Prag da 1909. uzme tamnocrvenu boju dresa koju ima i do danas.\n_START_SECTION_\nStadion\n_START_PARAGRAPH_\nStadion Highbury je bio Arsenalov stadion od preseljenja u sjeverni London 1913. Klub je od sezone 2006./07. dobio novi, Emirates Stadium, kojeg sponzorira emiratska aviokompanija Fly Emirates. Ta je tvrtka ujedno bila i glavni Arsenalov sponzor do sezone 2013./14.\n_START_SECTION_\nArsenal Ladies\n_START_PARAGRAPH_\nArsenal Ladies F.C. je \xc5\xbeenski nogometni klub povezan s Arsenalom, osnovan 1987. godine. Doma\xc4\x87e utakmice igraju u Boreham Wood-u. Arsenal L.F.C. je najuspje\xc5\xa1niji klub u engleskom \xc5\xbeenskom nogometu, osvojiv\xc5\xa1i do sada ukupno 38 trofeja.'